Dragoş Pîslaru, cofondator al Mişcării România Împreună (PLUS) și fost ministru al Muncii în Guvernul Cioloș, a vorbit, miercuri seară, în cadrul unei dezbateri care a avut loc la Turda, despre cât de important este ca românii să acționeze împreună pentru a schimba modul în care se face politică în România, argumentând faptul că „o țară nu se schimbă pe cont propriu“.

„Ne aflăm la 100 de ani de la Unire și vedem că lucrurile nu merg. Când apare această nemulțumire, se întâmplă lucruri. Pleacă tinerii, pleacă familii întregi, pleacă oameni care au potențial. Fiecare pe cont propriu, am încercat să ne creăm propria noastră realitate, propria noastră bulă. În ultimul timp am descoperit că de fiecare dată când încercăm să ieșim din această bulă, când ducem un copil la școală, când ne ducem părinții la spital, ne confruntăm cu realitatea și vedem că lucrurile nu sunt în regulă. După o bună perioadă de timp în care am avut sechelele comunismului, când nu puteam vorbi unul cu altul, acum ne dăm seama că trebuie să conlucrăm. Asta se numește inițiativă civică, conlucrare socială, într-o țară în care nu ne mai ascultăm. Platforma RO100 a avenit cu această idee că la nivel comunitar ar trebui să stăm și să discutăm. De exemplu, cei din RO100 Victoriei au strâns chiștoacele din Piața Victoriei, alții au donat sânge. Se demonstrează că țara poate fi schimbată de jos în sus. (…) După ce te coagulezi în comunitatea ta, îți dai seama că politicile publice trebuie schimbate. Există posibilitatea de a schimba de jos în sus, iar cealaltă alternativă este schimbarea legislativă și implicarea activă”, a declarat, în debutul dezbaterii, Dragoş Pîslaru.

În acest context, fostul ministru al Muncii a dat ca exemplu scandalul Valiza pentru a arăta unde se poate ajunge atunci când fiecare dintre noi alege să trăiască pe cont propriu și să nu de implice în viața politică: „Ați urmărit cu toții scandalul cu valiza, este incredibil cum oamenii aceia sunt solidari unii cu alții, în scopuri personale. Spiritul de unitate al oamenilor ălora, cum descriu cei de la Rise Project, este admirabil, într-un anumit fel. Ceea ce noi nu suntem în stare – să ne unim unii cu ceilalți, să construim aici, ei o fac la nivel politic în scopul lor personal și în detrimentul nostru. Acea comunitate pe care ei și-o creează ne arată ce se întâmplă când fiecare dintre noi trăiește pe cont propriu și pleacă din țară”.

Referindu-se la orașul Turda, fostul ministru al Muncii a punctat faptul că lucrurile nu se pot schimba câtă vreme comunitatea este destrămată și nu există o dorință, la nivelul populației, pentru a se mobiliza în acest sens. „Aici avem o comunitate îmbătrânită, este o comunitate concentrată în anumite zone urbane și cu un grad de incluziune nu foarte crescut. Nu există o dorință a cetății de a rezolva problemele incluziunii. Avem o fabrică mare de piese auto și altceva răzleț din alte domenii. Există patrimoniul natural, Salina, dar nu există o strategie pentru turism. Sunt locuri de cazare, dar fără a se organiza în asociații. Este un turism ce unește în jur de 60.000 de oameni, dar care nu este gândit strategic. Sunt domenii care s-ar îmbina frumos în tradiție, dar întâlnim doar oameni care vând produse de sticlă în stradă. Dacă ai o comunitate de oameni care se implică, de ce să nu faci o asociație, un muzeu al sticlei? (…) Dacă nu există oameni care să lucreze, nu vin investitori străini. Trebuie să vă așezați și să discutați”, a explicat Dragoș Pîslaru.

În acest sens, el le-a transmis celor prezenți că orașul Turda nu va avea nicio șansă câtă vreme tinerii vor fi încurajați de părinți să plece din acest loc. „România va ajunge în direcția cea bună, dar în 15 ani. Turda va fi un oraș frumos. Așa cum există un val de tineri care pleacă acum, va exista un val de tineri care se vor întoarce, important este să grăbim procesul, să nu fie peste 15 ani, ci în 1, 2, 3 ani”, a subliniat Dragoș Pîslaru.

Fostul ministru al Muncii a insistat asupra importanței implicării tuturor celor care-și doresc o schimbare: „Nimeni nu va schimba lucrurile pentru dumneavostră, lucruile nu se vor schimba doar așteptând. (…) Eu am patru copii, sunt într-o zonă profesională de confort. Știu că dacă eu nu mă voi implica, mă vor întreba copiii: «dar tu ce ai făcut, tată?». Schimbarea nu se face de o majoritate de oameni, ci pleacă de la un grup mic, determinat“.